作者:劉禹錫
標題:和河南裴尹侍郎宿齋天平寺詣九龍祠祈雨二十韻
內容:有事九龍廟，潔齋梵王祠。玉簫何時絕，碧樹空涼颸。吏散埃壒息，月高庭宇宜。重城肅穆閉，澗水潺湲時。人稀夜複閑，慮靜境亦隨。緬懷斷鼇足，凝想乘鸞姿。朱明盛農節，膏澤方愆期。瞻言五靈瑞，能救百穀萎。咿喔晨雞鳴，闌幹斗柄垂。修容謁神像，注意陳正詞。驚飆起泓泉，若調雷雨師。黑煙聳鱗甲，灑液如棼絲。豐隆震天衢，列缺揮火旗。炎空忽淒緊，高溜懸綆縻。生物已滂沛，濕雲稍離披。丹霞啟南陸，白水含東菑。熙熙飛走適，藹藹草樹滋。浮光動宮觀，遠思盈川坻。吳公敏於政，謝守工為詩。商山有病客，言賀舒龐眉。